HRVACE: ODRŽANA ZAVRŠNA KONFERENCIJA PROJEKTA ¨JA TO MOGU, JA TO ŽELIM III˝

Na završnoj konferenciji projekta Zaželi ¨Ja to mogu, ja to želim III˝ održanoj u prostorijama Društvenog centra u Hrvacama nazočili su, među ostalima i predstavnici partnera na projektu. Konferenciju je otvorio načelnik općine Hrvace **Dinko Bošnjak** koji je istaknuo vrijednost navedenog projekta, te najavio skori nastavak sljedeće faze ˝Ja to mogu, ja to želim IV˝.

Voditeljica **Anamarija Doljanin** predstavila je ciljeve i elemente projekta, ciljane skupine, projektne aktivnosti te ostvarene rezultate.

Prisutnima se obratila i gerontodomaćica **Višnja Bošnjak** koja je podijelila svoje iskustvo rada na projektu koji je financiran sredstvima Europskog socijalnog fonda u sklopu Operativnog programa učinkoviti ljudski potencijali 2014. - 2020.

Podsjećamo, ukupna vrijednost projekta je 196.960,65 eura, od kojeg je Europski socijalni fond financirao 85% a RH 15% vrijednosti projekta. Provedba traje 8 mjeseci, točnije od 19.10.2022. do 19.06.2023. godine. Kroz projekt, na razdoblje od 6 mjeseci, bilo je zaposleno trideset teže zapošljivih žena koje su brinule o najmanje 180 krajnjih korisnika, odnosno starijih i nemoćnih osoba, te osoba u nepovoljnom položaju.

˝Zahvaljujući našim vrijednim zaposlenicama usamljenost starijih osoba zamijenila je topla riječ i osmijeh, a veliku pomoć su dobili i u obavljanju kućanskih poslova˝ poručili su predstavnici projekta Zaželi.

Kroz razne promotivne aktivnosti (konferencije, letke, plakate, radio emisiju) pripadnice ciljanih skupina, krajnji korisnici i javnost su bili upoznati sa samim projektom, ciljevima, ciljanim skupinama i aktivnostima.

Na kraju konferencije uslijedilo je druženje i prigodni domjenak za prisutne.

